CELEX: C2005/106/61
Language: da
Date: 2005-04-30 00:00:00
Title: Sag T-56/05: Sag anlagt den 8. februar 2005 af Irland mod Kommissionen for De Europæiske Fællesskaber

30.4.2005   
            
            
               DA
            
            
               Den Europæiske Unions Tidende
            
            
               C 106/28
            
         Sag anlagt den 8. februar 2005 af Irland mod Kommissionen for De Europæiske Fællesskaber
   (Sag T-56/05)
   (2005/C 106/61)
   Processprog: engelsk
   Ved De Europæiske Fællesskabers Ret i Første Instans er der den 8. februar 2005 anlagt sag mod Kommissionen for De Europæiske Fællesskaber af Irland ved D.J. O'Hagan, som befuldmægtiget, bistået af barristers P. Gallagher og P. McGarry, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation (helt eller delvis) af Kommissionens beslutning C(2004) 4447 af 29. november 2004, der nedsætter støtten fra Samhørighedsfonden til projekt nr. 96/07/61/007 (Dublin Region Water Supply Scheme — fase 3), bevilget ved Kommissionens beslutning C(97) 4090 af 15. december 1997, der nedsatte støtten fra Samhørighedsfonden til projekt nr. 95/07/65/007, (N1 Dunleer — Dundalk Road — fase 2), bevilget ved Kommissionens beslutning C(96)2113 af 29. juli 1996, med hensyn til perioder eller beløb, som Retten fastsætter,
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Ifølge Kommissionens beslutning C(97)4090 af 15. december 1997 blev der ydet støtte fra Samhørighedsfonden til projekt 96/07/61/007 (Dublin Region Water Supply Scheme — fase 3) i Irland. Ved Kommissionens beslutning C(96) 2113 af 29. juli 1996 blev der givet støtte fra Samhørighedsfonden til projekt nr. 95/07/65/007 (N1 Dunleer — Dundalk Road — fase 2), også i Irland. Ved den anfægtede beslutning nedsatte Kommissionen den samlede støtte, der var blevet ydet i henhold til de to foregående beslutninger, idet Kommissionen anførte forskellige uregelmæssigheder, der blev konstateret i forbindelse med undersøgelsen af de omhandlede projekter. Kommissionen havde ligeledes besluttet, at det samlede beløb på i alt 797 886 EUR var modtaget med urette og skulle tilbagebetales.
   Til støtte for begæringen om annullation af den anfægtede beslutning har Irland for det første gjort gældende, at den anfægtede beslutning er ugyldig, idet den blev vedtaget mere end tre måneder efter datoen for høringen, hvilket er i strid med artikel 18, stk. 3 i forordning nr. 1386/2002 (1) og artikel H, stk. 2 i bilag II til forordning nr. 1164/1994 (2). Ifølge sagsøgeren udgør dette en tilsidesættelse af væsentlige formforskrifter såvel som en tilsidesættelse af retssikkerhedsprincippet.
   Sagsøgeren har ligeledes gjort gældende, at Kommissionen yderligere har tilsidesat retssikkerhedsprincippet, idet den med tilbagevirkende kraft har anvendt nye retningslinier for støtteberettigede udgifter på en sådan måde, at det ændrede Kommissionens fortolkning af hvem, der er den »endelige modtager«, og derved medfører, at udgifter ikke bliver berettiget til støtte, idet de er afholdt uden for den relevante periode. Dette var ifølge sagsøgeren ligeledes i strid med princippet om den berettigede forventning.
   En yderligere tilsidesættelse af retssikkerhedsprincippet var ifølge sagsøgeren anvendelsen med tilbagevirkende kraft af den ensartede finansielle korrektion. Dette begreb blev ifølge sagsøgeren først udviklet og indskrevet i retningslinierne, der blev vedtaget af Kommissionen i 2002.
   Sagsøgeren har endelig gjort gældende, at anvendelsen med tilbagevirkende kraft af Kommissionens nye tilgang til den praksis, der består i at udskifte støtteberettigede udgifter med udgifter, der ikke er støtteberettigede, udgør en yderligere tilsidesættelse af retssikkerhedsprincippet. Ifølge sagsøgeren var det først i retningslinierne fra 2002, at Kommissionen besluttede at en sådan udskiftning ikke længere var tilladt. Irland har anført, at denne tilgang imidlertid ikke kan finde anvendelse på projekter, der daterer sig fra 1996 og 1997.
   
      (1)  Kommissionens forordning (EF) nr. 1386/2002 af 29.7.2002 om gennemførelsesbestemmelser til Rådets forordning (EF) nr. 1164/94 for så vidt angår forvaltnings- og kontrolsystemerne vedrørende støtte, der er ydet fra Samhørighedsfonden og proceduren for finansielle korrektioner, EFT L 201, s. 5.
   
      (2)  Rådets forordning (EF) nr. 1164/94 af 16.5.1994 om oprettelse af Samhørighedsfonden, EFT L 130, s. 1.